Benennidu, mastr'Antoni

Poeta:
Benennidu, mastr'Antoni,
ite novas mi attides?
Nade, et cando mi faghides
un'atera insoladura?

Sabatteri:
Padre meu non paura,
so a su cumandu sou,
si b'hat niente de nou
già so prontu a lu servire.

Poeta:
Pero bos do a ischire
chi m’hazis male servidu,
unu taccone isdrijidu
si m'est dai coru a zella.

Sabatteri:
Cust'est una cosa bella
chi non m'est suzzessa mai,
est possibile chi gai...?
Andet, no lu creo no.

Poeta:
Su diaulu bos do,
edducas no lu creides?
Sos imbroglios chi faghides
non cherides cunfessare.

Sabatteri:
Prire, padre, inchietare
como si cheret gasie?
Et no hat a crêr a mie
chi l'hapo bene servidu.

Poeta:
Emmo chi no l'hapo idu,
gasie bos istet s'oju!
L'hazis cosid'a forroju
senza sestu ne misura:
it'est custa cosidura
tot'a canna bullittadu?

Sabatteri:
Andet chi s'est ingannadu,
su cosinzu est tot'a puntos
bene postos et pertuntos
da un'a s'atera parte.

Poeta:
Mala pasca ite bell'arte!
Sola pungher et repungher
cun canna et senz'aggiungher
cun fort'ispau incheradu.

Sabatteri:
Cumpatat, padre, isbagliadu
s'est in puntu de cosinzu,
s'arte no est mandighinzu
si calecunu la faghet.

Poeta:
A mie non mi piaghet:
mastr'Antoni sol'istampat,
cun custu trampat et campat,
istampende et trapuntende.

Cun sa canna bullittende
finit sa faina sua.
Bah, non m'istet cua cua,
cunfesset sa veridade.

Mastru de abilidade
no inciappuzzat gasie:
coment’hat servidu a mie
nde l'hapo dadu sa proa.

Sabatteri:
Dìemmi faina noa,
l'hap'a servir'a impignu,
si mi cunsiderat dignu
dìemmi ite travagliare.

Poeta:
A mi torrar'a trampare!
Ma su padre pagu alia'
cun sa matessi sandalia
tale bolta si difendet.

Mastr'Antoni, a mi cumprendet?